নিজের চিত্রকর্ম সম্পর্কে বিশেষ কোনো উক্তি করতে চান না শহিদ কবীর। তাঁর চিত্র সিরিজকে ‘মেমোয়ারস’ নামে আখ্যায়িত করা হয়েছে। শিল্পী মূলত ‘এচিং অ্যান্ড সুগার লিফট’ মাধ্যমে কাজ করেছেন। তাঁর ছবিতে চমকপ্রদ রঙের বিন্যাস যেমন আছে, তেমনই আছে কোনো-কোনো ক্ষেত্রে কল্পিত কাহিনি। তাঁর প্রথম দুটি চিত্রকর্ম নামে ভিন্ন হলেও এ-দুটোই হচ্ছে ফুলদানিতে ফুল। দুটি ছবি দুই ভিন্ন মাধ্যমে আঁকা। প্রথম ফুলদানিতে বর্ণময় ফুল ও পাতা বর্ণিত হয়েছে আবেগের উচ্ছলতায়। দ্বিতীয় ফুলদানিতে চারটি ফুল পৃথক-পৃথক ভঙ্গিমায় প্রস্ফুটিত, যাতে আনন্দ ও বিষাদ একত্রীভূত। শহিদ কবীরের পরবর্তী চিত্রকর্ম ‘দ্য স্ট্রিট সার্কাস’। বিষয়-বৈচিত্র্যের কারণে এটি সহজে দৃষ্টি আকর্ষণ করে। দীর্ঘদিন পূর্বে আঁকা এই কৌতুককর ছবিতে দেখা যায় অনেক উঁচুতে একটি নৃত্যরত ছাগলের সামনে দাঁড়িয়ে বাঁশি বাজাচ্ছে কোনো বাঁশিওয়ালা। রঙে ও রেখায় এদের ভারসাম্য রক্ষেত হয়েছে অনবদ্য দক্ষতায়। অবশ্যই এটি একটি কাহিনির খ-চিত্র। শিল্পীর পরবর্তী ছবি ‘মেক্সিকান লিলি’। এতে ডাঁটাসহ ছিন্ন ফুল নিহত সৌন্দর্যের বেদনামাখা আর্তি নিয়ে মুখ থুবড়ে পড়ে আছে। কালো রঙের পশ্চাদভূমি সেই আর্তি নিবিড় করে তুলেছে। শিল্পীর সর্বশেষ ছবি ‘হাইওয়ে’। মহাসড়কে চলার পথে যেন কারো আকস্মিক দৃষ্টিপাত। দূরের বস্ত্ত স্পষ্ট দেখা যায়, কিন্তু নিকটবর্তী স্থান অস্পষ্ট। মুহূর্তের জন্য থমকে দাঁড়ানোর বিমূঢ় অনুভূতি ব্যক্ত হয়েছে এ-চিত্রকর্মের পরিসরে।